དམ་པ་ཁོང་ནི་སྐུ་ན་ཕྲ་མོའི་དུས་ནས་གཞན་དྲིང་མི་འཇོག་པའི་རྣམ་དཔྱོད་དང་ཤེས་རབ་ཀྱི་དབལ་ཁ་རྣོ་ཞིང་།སྤྱང་གྲུང་ཉིས་འཛོམས་ཀྱི་བདག་ཉིད་དུ་གྲུབ་པས།ཤེས་བྱའི་གནད་ཟབ་མོ་གང་དང་ཅི་ལ་འཕྲད་ཀྱང་ཚེགས་མེད་ངང་བདུད་རྩི་བཅུད་ལེན་ཐུབ་མཁན་གྱི་ངོ་མཚར་ཞིང་ཡིད་འཚེངས་པའི་རླབས་ཆེན་མི་སྣ་ཞིག་ཡིན་ལ།རྒྱ་གར་ལ་ཐེངས་གཉིས་ཕེབས་པ་སོགས་རྒྱལ་ཁམས་རིག་པས་བསྐོར་བའི་ངེས་དོན་གྱི་རྒྱལ་ཁམས་པ་ཞིག་ཡིན་པས།མཐོང་རྒྱ།ཐོས་རྒྱ།ཤེས་རྒྱ།དཔྱོད་རྒྱ་སོགས་ཤིན་ཏུ་ཆེ་ཞིང་ཐུགས་དཀྱེལ་ཡངས་ལ།གཞུང་དྲང་བབ་ཆགས་ཀྱི་བརྟུལ་ཞུགས་འཛིན་མཁན།རང་སྡེའི་རིགས་ལ་ཞེན་པ་ཟབ་ཅིང་མཛད་རྗེས་བླ་མེད་བཞག་པའི་སྐྱེས་བུ་གསེར་གྱི་ཉི་མ་ལྟ་བུ་ཞིག་ཡིན་ནོ།།